แบงก์สเปนขออุ้ม8แสนล.
ตลท.ระงับซื้อขายหุ้นหวั่นข่าวอุ้ม8แสนล้านฉุดตลาดทุนวินาศ
26 พ.ค. 2555

ตลท.ระงับซื้อขายหุ้นหวั่นข่าวอุ้ม8แสนล้านฉุดตลาดทุนวินาศ
ตลาดหุ้นสเปนระงับการซื้อขายหุ้นของแบงก์เกีย ท่ามกลางข่าวสะพัดว่ารัฐบาลอาจต้องอุ้มเพิ่ม 8 แสนล้านบาท
คณะกรรมการกำกับหลักทรัพย์และตลาดหลักทรัพย์ หรือ ก.ล.ต.ของสเปน มีคำสั่งให้ระงับการซื้อขายหุ้นของธนาคารแบงก์เกียลงชั่วคราว เมื่อวันที่ 25 พ.ค. หลังจากที่มีรายงานว่าธนาคารรายใหญ่ที่สุดอันดับ 4 ของสเปนแห่งนี้ เตรียมขอเงินช่วยเหลือจากรัฐบาลในวงเงินสูงถึง 2 หมื่นล้านยูโร (ราว 8 แสนล้านบาท) 
เอเอฟพี ระบุว่า แบงก์เกียได้ร้องขอให้ ก.ล.ต. ระงับการซื้อขายหุ้นของธนาคารลงชั่วคราว เพื่อป้องกันความผันผวนในตลาดทุน ก่อนที่จะมีการประชุมคณะกรรมการเพื่อพิจารณาเรื่องแผนการเพิ่มทุน ที่คาดว่าอาจต้องมีการขอเงินช่วยเหลือจากรัฐบาล โดยก่อนหน้านี้ 1 วัน หุ้นของแบงก์เกียปิดตลาดลดลงถึง 7.43% และมูลค่าหุ้นได้ลดลงไปแล้วกว่า 58% นับตั้งแต่มีการก่อตั้งแบงก์เกีย จากการควบรวมธนาคารเพื่อการออมทรัพย์ 7 แห่งในประเทศเมื่อเดือน ก.ค. 2554
ด้านหนังสือพิมพ์เอส อิโคโนมิสตา รายงานอ้างแหล่งข่าวที่เกี่ยวข้องว่า แบงก์เกียซึ่งมีปัญหาหนี้เสียในภาคอสังหาริมทรัพย์อย่างหนัก จนรัฐบาลต้องเข้าเทกโอเวอร์หุ้น 45% วงเงิน 4,465 ล้านยูโร (ราว 1.77 แสนล้านบาท) ไปในเดือนนี้ อาจต้องขอเงินช่วยเหลือจากรัฐบาลอีกครั้งระหว่าง 1.5–2 หมื่นล้านยูโร (ราว 6–8 แสนล้านบาท) 
ก่อนหน้านี้ ลูอิส เด กินดอส รัฐมนตรีเศรษฐกิจของสเปน กล่าวว่า รัฐบาลจะช่วยสนับสนุนทางการเงินให้ธนาคารแบงก์เกีย โดยคณะกรรมการของธนาคารต้องระบุแผนการฟื้นฟูที่ชัดเจนและสอดคล้องกับระเบียบการปฏิรูปภาคการเงินใหม่ในวันที่ 25 พ.ค. นอกจากนี้แผนการดังกล่าวยังต้องได้รับการยินยอมจากผู้ตรวจสอบบัญชีอีกด้วย
วันเดียวกัน ไฟแนนเชียล ไทมส์ รายงานว่ากองทุนขนาดใหญ่ที่สุดในยุโรปบางแห่ง ได้ยืนยันการขายทิ้งเงินยูโรลงเป็นจำนวนมาก เนื่องจากวิตกถึงความเป็นไปได้ที่กรีซอาจต้องออกจากกลุ่มยูโรโซน ซึ่งจะส่งผลกระทบให้ค่าเงินยูโรผันผวนอย่างหนักตามมา
บริษัทลงทุน เมิร์ก อินเวสต์เมนต์ ในสหรัฐ ระบุว่า ได้ตัดสินใจทิ้งการถือเงินยูโรในกองทุนลงทั้งหมดในเดือนนี้ เนื่องจากไม่มั่นใจต่ออนาคตของยูโรโซนและค่าเงินยูโร ซึ่งเมื่อวันที่ 24 พ.ค.ที่ผ่านมา เงินยูโรได้อ่อนค่าลงทำสถิติครั้งใหม่ต่ำสุดในรอบ 22 เดือน อยู่ที่ 1.2514 ยูโรต่อเหรียญสหรัฐ
สำหรับทิศทางในตลาดทุนเอเชียเมื่อวันที่ 25 พ.ค.นั้น ดัชนีเอ็มเอสซีไอของเอเชีย-แปซิฟิก ได้ดิ่งลงสู่ระดับต่ำสุดของปี 2555 โดยลงไป 0.7% ระหว่างการซื้อขาย และเป็นการดิ่งลงต่อเนื่องเป็นสัปดาห์ที่ 3 ติดต่อกัน เนื่องจากนักลงทุนกังวลเรื่องกรีซจะออกจากยูโรโซน 
ด้านรอยเตอร์ส รายงานว่า นักลงทุนกำลังลดสัดส่วนการลงทุนในตลาดพันธบัตรของประเทศตลาดเกิดใหม่ลง ทั้งที่ตลาดเกิดใหม่นั้นได้ชื่อว่าเป็นภูมิภาคที่ต้านทานความเสี่ยงจากตลาดในกลุ่มประเทศพัฒนาแล้วได้ดีที่สุด โดยธนาคารมอร์แกน สแตนเลย์ รายงานอ้างข้อมูลของบริษัท อีพีเอฟอาร์ โกลบอล ว่า ภายในสัปดาห์นี้สิ้นสุดวันที่ 24 พ.ค. กองทุนพันธบัตรต่างๆ ได้โยกเงินออกจากตลาดพันธบัตรของประเทศตลาดเกิดใหม่แล้ว 478 ล้านเหรียญสหรัฐ (ราว 1.5 หมื่นล้านบาท)